b'\n_START_ARTICLE_\nM/S Fellow\n_START_SECTION_\nTekniset tiedot\n_START_PARAGRAPH_\nPituutta Fellowilla on 137,34 metri\xc3\xa4, leveytt\xc3\xa4 24,57 metri\xc3\xa4 ja syv\xc3\xa4ys on 6,12 metri\xc3\xa4. Laivan koko tilavuus (bruttovetoisuus) on 6\xc2\xa0304 bruttorekisteritonnia ja matkustus- ja lastitilojen tilavuus (nettovetoisuus) 2\xc2\xa0084 nettorekisteritonnia. Aluksen kuollut paino eli kantavuus on 4\xc2\xa0995 tonnia. Aluksen lastikapasiteetti on 1\xc2\xa0130 kaistametri\xc3\xa4. Laivan huippunopeus on 19,2 solmua._NEWLINE_Laivan p\xc3\xa4\xc3\xa4koneina on kaksi W\xc3\xa4rtsil\xc3\xa4-Pielstick 14PC2-5V-400 dieselmoottoria, jotka yhdess\xc3\xa4 kehitt\xc3\xa4v\xc3\xa4t 10\xc2\xa0298 kilowatin tehon. Fellowin painovesis\xc3\xa4ili\xc3\xb6iden yhteistilavuus on 2\xc2\xa0929 m\xc2\xb3.\n_START_SECTION_\nAlustyyppi\n_START_PARAGRAPH_\nFellow on ro-ro-alus (roll on roll off), eli sen lastaus tapahtuu per\xc3\xa4st\xc3\xa4 py\xc3\xb6rien p\xc3\xa4\xc3\xa4ll\xc3\xa4 ilman nosturia. Ro-ro-alus on kaikkein kilpailukykyisin ratkaisu nopeutta vaativissa ja lyhyiss\xc3\xa4 kuljetuksissa, sill\xc3\xa4 se on nopea lastata ja purkaa. Rahtitilaan j\xc3\xa4\xc3\xa4 aina paljon k\xc3\xa4ytt\xc3\xa4m\xc3\xa4t\xc3\xb6nt\xc3\xa4 tilaa, mink\xc3\xa4 vuoksi aluksia ei juuri valtameriliikenteess\xc3\xa4 k\xc3\xa4ytet\xc3\xa4.\n_START_SECTION_\n1972\xe2\x80\x931989\n_START_PARAGRAPH_\n1. lokakuuta 1972 tapahtui k\xc3\xb6linlasku ja 2. tammikuuta 1973 alus laskettiin vesille. 21. toukokuuta 1973 alus luovutettiin Merivienti Oy:n omistukseen, joka rekister\xc3\xb6i aluksen Suomen lipun alle nimell\xc3\xa4 Finnfellow. Kotisatamaksi tuli Helsinki. Luovutuksen j\xc3\xa4lkeen alus aloitti Finnlinesin liikenteess\xc3\xa4 reitill\xc3\xa4 Helsinki\xe2\x80\x93Kotka\xe2\x80\x93Felixstowe. 1. tammikuuta 1976 alus aikarahdattiin Finncarriersin Helsingin ja Lyypekin v\xc3\xa4liseen liikenteeseen. 1. lokakuuta 1982 Neste Oy osti aluksen. 27. helmikuuta 1986 Finnlines osti aluksen. 1. toukokuuta\xe2\x80\x935. elokuuta 1988 v\xc3\xa4lisen ajan alus oli aikarahdattuna Silja Linen Turun ja Tukholman v\xc3\xa4liseen liikenteeseen. 29. syyskuuta\xe2\x80\x9331. lokakuuta 1988 v\xc3\xa4lisen ajan alus oli aikarahdattuna TT-Linen Trelleborgin ja Travem\xc3\xbcnden v\xc3\xa4liseen liikenteeseen._NEWLINE_30. syyskuuta 1988 Finnfellow rekister\xc3\xb6itiin Laivais\xc3\xa4nnist\xc3\xb6yhti\xc3\xb6 Finnfellowin omistukseen. Kotisatamaksi tuli Uusikaupunki. Joulukuussa 1988 alus aikarahdattiin Town Ferry Rederi Ab:n \xc3\x85rhusin ja Halmstadin v\xc3\xa4liseen liikenteeseen. 5. kes\xc3\xa4kuuta 1989\xe2\x80\x9326. elokuuta 1989 v\xc3\xa4lisen ajan alus oli HDW:n telakalla Kieliss\xc3\xa4, Saksassa. Syyskuussa alus aikarahdattiin Finnlinkin Uudenkaupungin ja Hargshamnin v\xc3\xa4liseen liikenteeseen.\n_START_SECTION_\n1990\xe2\x80\x932001\n_START_PARAGRAPH_\n19. tammikuuta 1990 Finnlink osti aluksen. Kotisatamaksi tuli Helsinki. 9. joulukuuta 1996 alus ajoi karille Uudenkaupungin edustalla. Melkein koko aluksen pohja repeytyi auki. 15. joulukuuta alus saatiin irti karilta ja 18. joulukuuta se saapui Turkuun korjaustelakalle. 9. maaliskuuta 1997 Finnfellow palasi takaisin liikenteeseen. 1. huhtikuuta 1998 alus aloitti liikenn\xc3\xb6innin reitill\xc3\xa4 Naantali\xe2\x80\x93Kapellsk\xc3\xa4r. 30. syyskuuta 1997 alus rekister\xc3\xb6itiin Finnlinesin omistukseen.\n_START_SECTION_\nKarille\n_START_PARAGRAPH_\nY\xc3\xb6ll\xc3\xa4 2. huhtikuuta 2000 alus oli matkalla normaalisti Kapellsk\xc3\xa4rist\xc3\xa4 Naantaliin. Y\xc3\xb6 oli pime\xc3\xa4, pohjoistuuli puhalsi noin 15 m/s ja n\xc3\xa4kyvyyskin oli hyv\xc3\xa4. Finnfellowin komentosillalla oli linjaluotsi, vahtip\xc3\xa4\xc3\xa4llikk\xc3\xb6 ja t\xc3\xa4hyst\xc3\xa4j\xc3\xa4. Alusta ohjasi linjaluotsi integroidun navigointij\xc3\xa4rjestelm\xc3\xa4n autopilotilla. Aluksen ohjailuj\xc3\xa4rjestelm\xc3\xa4 oli uusittu muutamaa vuotta aiemmin. Komentosillalle oli asennettu kaksi hyrr\xc3\xa4kompassia ja nykyaikainen integroitu navigointij\xc3\xa4rjestelm\xc3\xa4. Yhteens\xc3\xa4 aluksella oli 81 ihmist\xc3\xa4. Heist\xc3\xa4 58 oli matkustajia._NEWLINE_Kello 2.32 alus ajoi karille Ahvenanmaan saaristossa F\xc3\xb6gl\xc3\xb6n pohjoispuolella. Rantaan osuessaan aluksella oli nopeutta arviolta 14 solmua (25,93 km/h). Karilleajo sattui pehme\xc3\xa4sti ja Finnfellow vaurioitui parista pohjatankistaan ja keulapotkuriosastostaan. \xc3\x96ljyvuodoilta onnettomuudessa v\xc3\xa4ltyttiin.\n_START_SECTION_\n2001\xe2\x80\x93\n_START_PARAGRAPH_\n22. joulukuuta 2001 alus oli viimeist\xc3\xa4 p\xc3\xa4iv\xc3\xa4\xc3\xa4 liikenteess\xc3\xa4 Naantalin ja Kapellsk\xc3\xa4rin v\xc3\xa4lill\xc3\xa4, jonka j\xc3\xa4lkeen se j\xc3\xa4i Turkuun k\xc3\xa4ytt\xc3\xa4m\xc3\xa4tt\xc3\xb6m\xc3\xa4n\xc3\xa4. Hein\xc3\xa4kuussa 2002 VV-Line osti aluksen ja rekister\xc3\xb6i sen Latvian lipun alle. Kotisatamaksi tuli Ventspils. Elokuussa alus sai nykyisen Fellow -nimens\xc3\xa4, jonka j\xc3\xa4lkeen aloitti liikenn\xc3\xb6innin Ventspilsin ja Nyn\xc3\xa4shamnin v\xc3\xa4lill\xc3\xa4. 14. huhtikuuta 2003 VV-Line meni konkurssiin ja alus j\xc3\xa4i k\xc3\xa4ytt\xc3\xa4m\xc3\xa4tt\xc3\xb6m\xc3\xa4n\xc3\xa4 Latviaan Free Port Authority of Ventspilsin omistukseen. Hein\xc3\xa4kuussa tanskalainen Scandlines/ Amber Lines A/S teki sopimuksen aluksen rahtauksesta Ventspilsin ja Nyn\xc3\xa4shamnin v\xc3\xa4lisess\xc3\xa4 liikenteess\xc3\xa4._NEWLINE_30. tammikuuta 2004 latvialainen Batavia SIA osti aluksen ja edelleen aikarahtasi sen Scandlines/ Amber Lines A/S:n Ventspilsin ja Nyn\xc3\xa4shamnin v\xc3\xa4liseen liikenteeseen. Lokakuussa 2005 Fellow siirtyi reitille Ventspils\xe2\x80\x93Karlshamn. Tammikuun ja helmikuun 2006 v\xc3\xa4lisen\xc3\xa4 aikana Fellow teki joitain matkoja Ventspilsin ja Nyn\xc3\xa4shamnin v\xc3\xa4lill\xc3\xa4. Marraskuussa 2007 alus siirtyi reitille Ventspils\xe2\x80\x93Rostock. Tammikuussa 2010 alus siirtyi reitille Muuga-Helsinki M/S Ahtelan tilalle.'